和微之詩二十三首 和自勸二首 二
作者：白居易
朝代：唐

paragraphs: 急景凋年急於水，念此攬衣中夜起。
門無宿客共誰言，暖酒挑燈對妻子。
身飲數杯妻一醆，餘酌分張與兒女。
微酣靜坐未能眠，風霰蕭蕭打窗紙。
自問有何才與術，入爲丞郎出刺史。
爭知壽命短復長，豈得營營心不止。
請看韋孔與錢崔，半月之間四人死。